Title: ข้อบังคับสภาทนายความ ว่าด้วยการฝึกหัดงานในสำนักงานทนายความ พ.ศ. 2529

ข้อบังคับสภาทนายความ

ข้อบังคับสภาทนายความ
ว่าด้วยการฝึกหัดงานในสำนักงานทนายความ
พ.ศ. ๒๕๒๙

อาศัยอำนาจตามความในมาตรา ๗ มาตรา ๘ มาตรา ๒๗ และมาตรา ๓๘
และด้วยความเห็นชอบของสภานายกพิเศษแห่งสภาทนายความ ตามมาตรา ๒๘
แห่งพระราชบัญญัติทนายความ พ.ศ. ๒๕๒๘ คณะกรรมการสภาทนายความออกข้อบังคับว่าด้วยการฝึกหัดงานในสำนักงานทนายความไว้
ดังต่อไปนี้

ข้อ ๑ 
ข้อบังคับนี้เรียกว่า ข้อบังคับสภาทนายความ
ว่าด้วยการฝึกหัดงานในสำนักงานทนายความ พ.ศ. ๒๕๒๙

ข้อ ๒[๑] 
ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ในข้อบังคับนี้
ฝึกหัดงาน หมายถึง ฝึกอบรมหลักปฏิบัติเบื้องต้นในการว่าความ
ฝึกอบรมมรรยาททนายความ และการประกอบวิชาชีพทางกฎหมาย
ผู้เข้ารับการฝึกหัด หมายถึง ผู้เข้ารับการฝึกหัดงานในสำนักงานทนายความ
สำนักงาน หมายถึง สำนักงานทนายความที่รับฝึกหัดงาน
คณะกรรมการ หมายถึง คณะกรรมการทดสอบการฝึกหัดงาน
ประธานกรรมการ หมายถึง ประธานคณะกรรมการทดสอบการฝึกหัดงาน

ข้อ ๔ 
ผู้เข้ารับการฝึกหัดในสำนักงานทนายความมาแล้วไม่น้อยกว่า ๑ ปี
ซึ่งจะขอจดทะเบียนและรับใบอนุญาตให้เป็นทนายความต้องอยู่ภายใต้ข้อกำหนด
ดังต่อไปนี้
(๑) ผู้เข้ารับการฝึกหัดต้องได้เริ่มฝึกหัดงานหลังจากสำเร็จการศึกษาระดับปริญญาตรี
หรืออนุปริญญาทางนิติศาสตร์ หรือประกาศนียบัตรในวิชานิติศาสตร์
ซึ่งเทียบได้ไม่ต่ำกว่าปริญญาตรี หรืออนุปริญญาจากสถาบันการศึกษาซึ่งสภาทนายความเห็นว่าสถาบันการศึกษานั้นมีมาตรฐานการศึกษาที่ผู้ได้รับปริญญาตรีหรืออนุปริญญาหรือประกาศนียบัตรควรเป็นทนายความได้
(๒) ให้ผู้เข้ารับการฝึกหัดแจ้งชื่อ ที่อยู่
โดยละเอียดของสำนักงานทนายความที่รับฝึกหัดงาน ภายในกำหนด ๑๕
วันนับแต่วันเริ่มเข้าฝึกหัดงาน โดยมีหนังสือรับรองของหัวหน้าสำนักงานตามแบบที่คณะกรรมการกำหนด
(๓) ผู้เข้ารับการฝึกหัดต้องฝึกหัดงานในสำนักงานทนายความที่ได้ตั้งมาแล้วเป็นเวลาไม่น้อยกว่า
๗ ปี
หรือมีหัวหน้าสำนักงานที่ได้รับใบอนุญาตให้เป็นทนายความเป็นเวลารวมกันไม่น้อยกว่า
๗ ปี

ข้อ ๕ 
ให้ผู้ที่ได้ฝึกหัดงานในสำนักงานทนายความมาแล้ว ๑ ปี
ก่อนประกาศใช้ข้อบังคับนี้ ไม่ต้องปฏิบัติตามข้อกำหนดในข้อ ๔
และมีสิทธิขอจดทะเบียนเป็นทนายความได้ เมื่อได้ผ่านการตรวจสอบจากคณะกรรมการแล้ว

ข้อ ๖  ให้ ผู้อำนวยการและคณะกรรมการ ตามข้อบังคับสภาทนายความ ว่าด้วยการฝึกอบรมวิชาว่าความ พ.ศ. ๒๕๒๙
เป็นประธานกรรมการและคณะกรรมการตามข้อบังคับนี้

ประกาศ ณ วันที่ ๑๙ มิถุนายน พ.ศ. ๒๕๒๙
คำนวณ  ชโลปถัมภ์
นายกสภาทนายความ

มณฑิตา/ผู้จัดทำ
๒๙ ตุลาคม ๒๕๕๓
นฤดล/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๐๓/ตอนที่ ๑๐๓/ฉบับพิเศษ หน้า๑๓/๑๙ มิถุนายน ๒๕๒๙